Bekende boer oorlede | Netwerk24
Bekende boer oorlede
'n Bekende Swartlandse boer en pa van drie het die naweek tragies in 'n motorongeluk gesterf.
Pieter Loubser (35) is Vry­dag­nag in 'n motorongeluk op die Bloemendal-pad tussen Darling en die N7-hoofweg oorlede.
Loubser was veral bekend in die landboukringe as 'n sim­men­taler-boer en het met friesperde geskou.
Loubser was getroud met Brenda en saam het hulle drie klein dogtertjies. Hy was 'n oudleerder aan Boland Land­bou­skool en is deur die wat hom goed geken het as 'n leier beskryf.
"Hy was 'n gentle giant, 'n stil, diep man," het iemand na aan die familie hom beskryf.
Medelye het ook op Facebook ingestroom. Die SA Vlaamperd­genootskap het geskryf: "Die Vlaamperd­genootskap betreur die heengaan van Pieter Loubser. Hy het fries geskou, by sy oupa geleer en die tradisie voortgesit. Ons harte gaan uit na Brenda en hulle drie pragtige dogtertjies asook sy familie. Ons bid dat God jul sal vertroos en dra in hierdie moeilike tyd."
Die Friesperd-telersgenoot­skap van Suid-Afrika sê: "Dit is met groot hartseer dat die kantoor gisteraand verneem het dat Pieter Loubser van die Imhoff-stoet oorlede is. Ons innige simpatie aan Brenda, sy dogters en familie. Julle is in ons gedagtes en gebede."